Príloha 8

Popis fungovania informačných tokov s návrhmi EK na európskej i národnej úrovni

Na úrovni EÚ

Hlavný distribučný kanál pre informácie medzi Radou EÚ a ministerstvami predstavuje informačný a komunikačný systém Extranet - www.extranet.foreign.gov.sk. V podmienkach SR je sieť Extranetu sprístupnená všetkým ministerstvám, ktoré majú podľa potreby prístup k informáciám dostupným na Extranete, nedostávajú ich však formou rozdeľovníka elektronickej pošty. V súčasnosti je systém Extranet napojený na sieť Govnet.

Extranet je chránená sieť, ktorá je po technickej stránke klasifikovaná ako tajná. Po obsahovej stránke sú informácie určené iba pre interné účely. V budúcnosti je reálny predpoklad na ich preklasifikovanie na „vyhradené“.
 
Poznámka 2: Obdobne ako vo väčšine členských krajinách EÚ, aj na Slovensku spadá Extranet pod ministerstvo zahraničných vecí. V rámci Extranetu má MVZ SR prístup k materiálom Rady, ktoré sa zároveň pre interné potreby MZV SR distribuujú aj prostredníctvom rozdeľovníka elektronickej pošty. 
  
Informácie o legislatívnych návrhoch EK sú dostupné aj na internetovej adrese www.europa.eu.int (časť CELEX). V prípade potreby je možné získať informácie aj od zástupcov SR v jednotlivých pracovných skupinách Rady EÚ.. 

Na úrovni SR

V prostredí Slovenskej republiky je potrebné vybudovať informačný systém, ktorý by v reálnom čase monitoroval stav legislatívnych návrhov EK. 

Na horizontálnej úrovni (EK - Stále zastúpenie SR pri ES – MZV SR/ÚOŠS – NR SR) je aktuálna informovanosť o legislatívnych návrhoch EK zabezpečovaná prostredníctvom siete Extranet. Informovanosť o legislatívnych návrhoch EK vo vertikálnej línii (RKS, KEU 1 a 2, Ministerská rady vlády pre európske záležitosti) by mal pre jednotlivé UÓŠS zabezpečovať novovytvorený  nezávislý server - informačný systém, eventuálne je možné využiť už existujúce prostriedky a siete. V rámci monitorovania stavu rozpracovanosti jednotlivých legislatívnych návrhov EK by automaticky registroval ich polohu vo vertikálnej línii a zároveň by návrhy posúval v súlade s ich vývojom.     

Tento server, spravovaný ÚV SR, by bol nezávislý od informačných kanálov medzi jednotlivými subjektami v rámci mechanizmu tvorby a schvaľovania legislatívnych návrhov EK na Slovensku, resp. jednotlivé ÚOŠS a ich inštitúcie by boli nezávislé od tohto serveru „európskej legislatívy“. Každý subjekt mechanizmu tvorby a pripomienkovania legislatívnych návrhov EK by zaslal materiál e-mailom zároveň na príslušného adresáta (ÚOŠS) aj na „server európskej legislatívy“, ktorý by bol prístupný určeným inštitúciám/osobám. Tento spôsob by zabezpečoval, že každá z určených osôb by mala v reálnom čase možnosť prostredníctvom systému sledovania legislatívnych návrhov EK v SR  zistiť stav a štádium každého záväzného legislatívneho aktu EK. V prípade, že by niektorý zo subjektov nedodržal lehotu na spracovanie anotácie, informačný systém by to zaznamenal a upozornil na to. 

Po prvý raz by sa objavil návrh záväzného právneho aktu EK by sa na „serveri európskej legislatívy“ jeho zaslaním na tento server zo Stáleho zastúpenia SR pri EÚ, pričom by bol  zároveň zaslaný na príslušné ÚOŠS. Týmto spôsobom by sa dosiahlo to, že už v prvopočiatku by bolo zrejmé ktorý subjekt je za konkrétny materiál zodpovedný a v akom štádiu sa práve nachádza.